Intune clime za pesante par vie de crisi economiche che e à colpît ancje i paîs de Europe centriorientâl, a cressin i episodis di intolerance e, in cierts câs, fintremai di violence cuintri des comunitâts rom. La situazion e va in piês massime in Ongjarie, là che i roms a son uns 700 mil o sei sù par jù il 7% de popolazion, e inte Republiche Ceche, là che a rapresentin il 3% dai citadins. In ducj e doi i câs a soflâ sul fûc a son prin di dut i grups de diestre estreme che a son daûr a cressi la lôr poie, ancje eletorâl, cui atacs cuintri des minorancis internis, a tacâ dai rom, e cuintri de politiche europeane. In Ongjarie, za di timp, la Magyar Gárda (Vuardie Ongjarese), leade cul partît di diestre Jobbik, e sfile in maniere intimidatorie intai paîs là che e vîf la comunitât rom. Tal zîr di doi agns, a disin i siei dirigjents, e je passade di une cincuantine a 1.500 membris. A son avonde clârs i siei riclams ai fassiscj ongjarês che, intant de seconde vuere mondiâl, a vevin judât i naziscj intal gjenocidi di rom e ebreus. Inte Republiche Ceche, la situazion e je dificile massime inte Boemie setentrionâl, là che il nivel di puaretât e la percentuâl di rom a son plui altis che intal rest dal stât. Chi, dongje des azions di intimidazion vuidadis de diestre xenofobe, si tachin a viodi segnâi di intolerance ancje de bande dai aministradôrs locâi.
Font: Le Monde, 02/04/09; L’espresso, 02/04/09
fur_Latn fra_Latn